Nikola Špirić: Ubojstvo Republike Srpske s predumišljajem, 27/8/02. - 2002-08-27
Izvještaj glavnog revizora javnog sektora u Republici Srpskoj, koji je konstatovao da je prilikom privatizacije nekoliko banaka, Republ
Vlada Republike Srpske je prilikom privatizacije,oprostila novim kupcima dugovanja pojedinih banaka u ovom entietu a preuzimanjem loših kredita i opraštanjem oreskih obaveza smanjena je knjigovodstvena aktiva tih banaka dok je država oštećena za više miliona maraka. Konstatuje se ovo u najnovijem izvještaju glavnog revizora javnog sektora u Republici Srpskoj, koji je, ovih dana, i prije zvaničnog objavljivanja, dospio u javnost. Glavni revizor u Republici Srpskoj, Boško Čeko naglašava da su, posebno, sporna vansudska poravnanja aktuelne Vlade sa Banjalučkom bankom, Privrednom bankom Gradiška i Privrednom bankom Sarajevo, koja nisu objavljena u Službenom glasniku Republike Srpske. Vansudska poravnanja nisu zasnovana na zakonu, odnosno, budžet nije imao potraživanja od banaka da bi oprostio obaveze po osnovu poreza i akciza. To je mišljenje revizije i nije moguće jednostrano izvršiti vansudska poravnanja, odnosno, Vlada je svojim zaključkom o vansudskom poravnanju preuzela kredite, iako nije bilo osnova za preuzimanje kredita. Samo po osnovu budžeta, trebalo je da budu plaćene ukupne obaveze 14 miliona KM. Po tom osnovu, mi smo umanjili budžet a radi se o sumi od oko 25 miliona za koliko je izvršeno vansudsko poravnanje. Ministar finansija u Vladi Republike Srpske, Simeun Vilendečić je demantovao da je privatizacija banaka u 2001.godini izvršena na nezakonit način precizirajući da bi likvidacija tih banaka izazvala lančanu likvidaciju svih državnih preduzeća, što se, na sreću nije desilo. Međutim, predsjedavajući Doma naroda Parlamentarne skupštine Bosne i Hercegovine, Nikola Špirić, smatra da je vansudsko poravnanje Vlade sa pojedinim bankama veliki ekonomski zločin koji predstavlja ubistvo Republike Srpske sa predumišljajem. I većina, ne samo opozicionih, političkih stranaka je optužila Vladu Republike Srpske za malverzacije prilikom procesa privatizacije banaka a o ovoj temi će, kako je potvrdio predsjednik parlamenta, Dragan Kalinić, biti riječi i na posljednjem zasijedanju Narodne Skupštine, u ovom sazivu, koje će se održati 12 i 13 septembra.